Îstanbul de şarî saetanê serê sibayî de semedê Newroze verê xo da Meydanê Yenîkapi.
Dayîkanê Haştîye adirê azadîye kerd we û derûdorê adirî de şarê ke ameyî têhet azadîya fîzîkîye ya Rayberê Şarê Kurdî Abdullah Ocalanî waşte.
Deklarasyonê Newroze yo hempar ê Hêzanê Demokrasî û Haştîye û Kede yê Îstanbulî kirdkî û tirkî ame wendene. Deklerasyon de polîtîkayanê şerî semedê xurtkerdişê têkoşînî ame vengdayene ke welat tengayî ra vejîyo bireso haştîye.
Hemsereka Pêroyî ya HDPyî Pervîne Buldan vat: ''Îqtîdarê AKP-MHPyî qederê nê welatî nîyo. 14ê gulane de do qederê welatî bêro bedilnayene. Ma do haştîye, edalet û azadîye 14ê gulane de îlan bikerê.''
